Maersk Line sparir 100 mió. kr. í Suez-veitini Suezveitin verður í løtuni víðkað á eini leið upp á 72 kilometrar, so skipini kunnu sigla framvið hvør øðrum báðar vegir á hesi leiðini. Hetta fer at hava við sær, at Maersk Line á sínum umleið 1400 árligu ferðum gjøgnum veitina kann spara 100 miljónir krónur um árið. Samstundis verður siglingartíðin gjøgnum veitina stytt við í miðal fýra tímum. ” Í stóru myndini ljóðar tað kanska ikki av so nógvum við sparingum upp á millum 10.000 og 16.000 dollarum fyri hvørt skipið, men í veruleikanum hevur hetta stóran týdning, tí í okkara ídnaði arbeiða vit í einum rættuliga trongum rásarúmi”, sigur Keith Martin Urup Svendsen, varastjóri í Maersk Line. Verkætlanin fevnir um eina nýggja veit upp á 35 kilometrar, meðan 37 kilometrar av verandi veit verða víðkaðir. Harumframt skulu seks tunlar binda árabakkarnar eystaru og vestarumegin saman. Í dag er tað soleiðis, at skipini kunnu fara framvið hvør øðrum fýra staðni á tí 190 kilometrar langa strekkinum úr Port Said við Miðjarahavið til Suez á Reyðahavsstrondini. Tilsamans kunnu skip fara framvið hvør øðrum á 80 kilometrum av strekkinum. Maersk Line, sum er størsti kundi hjá Suezveitini, roknar tó ikki fyribils við at senda fleiri skip gjøgnum veitina eftir víðkanina. ” Tað veldst um nøgdina av bingjum, ið skulu flytast millum heimspartarnar, og minni um eina víðkan av veitini”, sigur Keith Martin Urup Svendsen.